ས་མ་ཡ༔ ཨེ་མ༔ བདག་འདྲ་ཁོ་བོ་རྒྱ་གར་པད་འབྱུང་གིས༔ ཀུན་ལ་གཅེས་པའི་ཁྱད་པར་གདམས་པའི་མཆོག༔ མ་འོངས་དོན་དུ་བཤད་ཕྱིར་བརྡ་རུ་ཟུངས༔ ཁྱད་པར་འདི་ཡི་དགོས་ཆེད་རྣམ་གསུམ་སྟེ༔ བསྙེན་སྒྲུབ་མཐར་ཕྱིན་ཐ་མའི་ཁ་འགེངས་སུ༔ དཀྱིལ་འཁོར་མཉེས་པའི་ཆེད་དུ་སྦྱིན་སྲེག་བརྩམ༔ བགེགས་སྲིན་འབྱུང་པོའི་ཆོས་འཕྲུལ་བར་ཆད་ཀྱི༔ རྐྱེན་ཁ་གློ་བུར་སྣང་ན་སྦྱིན་སྲེག་བརྩམ༔ མ་རུངས་བདུད་སྤྲུལ་དམ་ཉམས་གང་ཞིག་གིས༔ འཚེ་ཞིང་སྡང་སེམས་འཆང་ན་སྦྱིན་སྲེག་བརྩམ༔ འདི་ནི་ཆེད་དུ་དགྲ་ལ་དམིགས་གཏད་ཕྱིར༔ དགྲ་བོ་མེད་པར་བྱ་བར་མི་རིགས་སོ༔ ཁྱད་པར་དམོད་པའི་ལས་ཚོགས་ཐམས་ཅད་ལ༔ གནད་ཀྱི་གདམས་པ་སྦྱིན་སྲེག་འདི་ཉིད་ཟབ༔ ས་མ་ཡ༔ དེ་ཡང་ལག་ལེན་བཅའ་གཞི་བསྟན་པ་ནི༔ དཀྱིལ་འཁོར་ཁ་འགེངས་བགེགས་སྲིན་ཚར་གཅོད་ལ༔ སྒྲུབ་ཁང་ངམ་ནི་གང་བདེར་བྱས་ཀྱང་རུང་༔ ཕ་རོལ་དགྲ་ལ་མངོན་སྤྱོད་བགྱིས་པའི་ཚེ༔ ཕུང་ཤུལ་དུར་ཁྲོད་ལྷ་སྲིན་བཙན་པར་བྱ༔ དམོད་པའི་གཟུ་དཔང་ལ་སོགས་ཁ་ཚར་བཏགས༔ སྤྱི་ཡི་རྣམ་བཀོད་བཀྲམ་པའི་མཚན་ཉིད་ནི༔ དྲག་པོར་ས་གཞི་སྨུག་ནག་འདོམ་གང་ལ༔ དབུས་མཐོ་མཐའ་རྒྱས་ལག་མཐིལ་ལྟར་མཉམ་བྱ༔ ཐོག་མར་དུག་ཁྲག་རྫས་ཀྱིས་ཆག་ཆག་གདབ༔ དེ་དབུས་དྲང་པོར་གཞུང་ཐིག་ཆ་ཙམ་གདབ༔ དེ་ཡི་དབུས་སུ་གནམ་ལྕགས་འཁོར་ལོ་བྲི༔ དེ་ཡི་མཚམས་སུ་ལིངྒ་བརྒྱད་ཀྱིས་བསྐོར༔ དེ་ཡི་ཕྱི་རོལ་རལ་གྲི་བརྒྱད་དག་ནི༔ རྩེ་མོ་ལིངྒར་འགྱུ་བ་བསྣོལ་ཐབས་བྱ༔ དེ་ཡི་ཕྱི་རོལ་གྲུ་གསུམ་འབར་བའི་རྩིབས༔ རྩིབས་ཀྱི་ནང་དུ་ལིངྒ་རེ་རེ་བྲི༔ དེ་ཡི་ཕྱི་རོལ་ཟླ་གམ་གྲུ་གཉིས་སུ༔ གཡས་སུ་ཕོ་ལིང་གཡོན་དུ་མོ་ལིང་བྲི༔ དེ་ཡི་ཕྱི་རོལ་གྲུ་བཞི་ཁྲུ་རྣམས་སུ༔ དགྲ་བོའི་ནོར་རྫས་ཡུལ་ཞིང་མཁར་ཁང་བྲི༔ དེ་ཡི་ཕྱི་རོལ་མེ་རི་ཁོར་ཡུག་མཆེད༔ ཚོན་རྩི་རྣམས་ཀྱང་གང་འོས་སྐབས་དང་བསྟུན༔ རང་གི་དྲི་དང་འབག་གཙོག་མི་འཆོར་གཙོ༔ དེ་སྟེང་དྲག་པོའི་ཚེར་ཤིང་སེང་ལྡེང་དང་༔ སྐྱེར་པ་ཚེར་ནག་སྤོ་ཏྲི་ནག་པོའི་ཤིང་༔ གྲུ་གང་ཚད་ཀྱི་སྟོང་ཕྲག་ལོང་བར་བྱ༔ དེ་ཡང་བརྩེགས་ཐབས་དྲག་མཆོད་ལྟ་བུར་བྱ༔ ཕྱོགས་བཞིར་གཡབ་པའི་དར་ནག་བཞི་ཡང་འཛུགས༔ གཉིས་པ་རྫས་ཀྱི་ལག་ལེན་བསྟན་པ་ནི༔ སྒྲུབ་པའི་ཁ་འགེངས་བར་ཆོད་བསལ་བ་ལ༔ སྦྱིན་སྲེག་སྤྱི་ལྟར་ཟུར་བཀོད་བཞིན་དུ་བྱ༔ ཕ་རོལ་རྒོལ་བའི་བྱད་ལ་བཏབ་པའི་ཚེ༔ གྲི་ཁྲག་དུག་ཁྲག་སྨན་ཆེན་གུ་གུལ་ནག༔ རྟ་ནག་ཁྱི་ནག་བྱ་ནག་དོམ་ནག་ཁྲག༔ གཡག་ནག་ར་ནག་ཕག་ནག་བོང་ནག་ཁྲག༔ མུ་ཟི་ཤིང་ཀུན་ར་དུག་སྤྱང་ཚེར་མ༔ རྒྱ་རྩི་དུག་ལོ་བཅས་པ་ཞིབ་པར་བསགས༔ དེ་དག་ཐམས་ཅད་ཞིབ་འཐག་བགྱིས་ནས་སུ༔ འབྲུ་ནག་བྲ་སྲན་རམ་པའི་ཕྱེ་མར་བསྲེས༔ དགྲ་བོའི་རྫས་དྲི་རྙེད་ན་དེ་ཡང་བསྲེས༔ ཕག་ཁྲག་བརླན་གྱིས་སྦགས་ནས་ཟན་དུ་བཅོས༔ དེ་ལ་ལིངྒ་རབ་ལ་དགྲ་བོའི་གྲངས༔ མི་གཅིག་ཡིན་ན་ལོ་གྲངས་ཙམ་བྱས་རུང་༔ འོན་ཀྱང་བརྒྱ་དང་རྩ་བརྒྱད་ཚད་དུ་འདོད༔ དེ་ཡང་ཕོ་ལིང་མོ་ལིང་བསྲེ་བར་བྱ༔ གཏོར་ཆུང་དག་ཀྱང་ལིངྒའི་གྲངས་ལྟར་དགོད༔ ཕོ་ཤིང་ཤུག་པ་མོ་ཤིང་གླང་མ་ལ༔ ཕོ་མོའི་ལིངྒ་སྟོང་ཕྲག་ཙམ་དུ་བྱ༔ གོང་གི་དུག་ཁྲག་དག་གིས་བྲི་བར་བྱ༔ མ་ཏྲཾ་ཐོག་ཏུ་འགུགས་པའི་ཧོམ་ཡང་དགོད༔ དེ་ཡི་ནང་དུ་ལིངྒ་ཐམས་ཅད་བཞག༔ ཞག་བདུན་བར་དུ་དམིགས་རྟགས་ཐོན་པར་འགུགས༔ མཚམས་སུ་དྲག་ཐུན་སྔགས་ཀྱིས་ལེགས་པར་བརྡེག༔ བསད་པའི་སྔགས་ཀྱང་དུས་དང་བསྟུན་པར་བྱ༔ བསྒྲལ་བའི་མཚོན་ཆ་རྣམས་ཀྱིས་མཐའ་ནས་བསྐོར༔ མཆོད་རྫས་གཞན་རྣམས་ལས་གཞུང་སྤྱི་ལྟར་བྱ༔ དམ་པར་མཚམས་བཅད་གནད་དུ་དྲིལ་བར་བྱ༔ དགྲ་བོ་རྩད་བརླག་འབྱུང་བར་ཐེ་ཚོམ་མེད༔ ས་མ་ཡ༔ དེ་ཡང་ལས་ཀྱི་རིམ་པར་འཇུག་པ་ནི༔ ཐོག་མར་ཡི་དམ་ཆེ་མཆོག་དཀྱིལ་འཁོར་བཏང་༔ སྒྲུབ་པའི་སྔགས་རྣམས་གང་ལྕོགས་ཙམ་དུ་བཟླ༔ དེ་ནས་དྲག་པོའི་ལས་གཞུང་ཧོམ་བསྐྱེད་བྱ༔ འགུགས་ནས་ཕུར་བསྐོར་བར་གྱི་མཚམས་ལ་བསྐྱལ༔ དེ་ཡི་སྐབས་སུ་འགུགས་སྔགས་འདི་ཉིད་བགྲང་༔ ཨོཾ་ཡ་མ་ར་ཙ་ཡ་མ་དུ་ཏྲི་ཀི་ཀང་མ་ཏྲི་ཡ་ཧར་ལིང་ཤག་དགྲ་བོ་ཆ་ཻམོའི་བླ་ཡིད་ནྲྀ་ཏྲི་ཛ་ཛ་ཐུན་ཐུན་ཨ་ཀརྵ་ཡ་ཁུག་ཛཿ ཞེས་སྔགས་བརྒྱ་ཕྲག་རེའི་མཚམས་སུ་འགུགས་གཞུག་ཆ་རེ་བྱ་ལ་ཐུན་སྔགས་འདིས་བརྡེག༔ ཨོཾ་བཛྲ་ཧེ་ཀྲོ་ཏ་ཀརྨ་ཏྲཾ་བྷྱོ་ཡ་མ་ཧེ་བྷྱོ་ཡཀྵ་ཀཱ་ལ་ཡ་དགྲ་བོ་ཆ་ཻམོའི་སྲོག་ལ་རྦད༔ དགྲ་བོའི་སྙིང་ལ་རྨུགས་ཆུམ༔ དགྲ་བོ་མཱ་ར་ཡ་ནྲྀ་ཏྲི་མྱོག་ཐུམ་ཧ་ལ་ཧ་ལ་ཧཱུྃ་ཕཊ྄ཿ ཅེས་པས་ཐུན་གྱིས་བྲབ་ཅིང་ཕྱེ་མར་གཞོམ་པར་བྱ༔ ནུབ་མོ་ཟན་ལིང་ནང་ནས་རེ་རེ་བླང་ཞིང་བསྒྲལ་ནས་ཞལ་བསྟབ་བྱ༔ དེ་ནས་སྒྲུབ་པ་རྟགས་ཐོན་པའི་ཉམས་བྱུང་ནས༔ ལས་ལ་སྦྱོར་བ་ནི༔ གོང་བཞིན་སྦྱིན་སྲེག་གི་ཆས་ཐམས་ཅད་འགྲིགས་བཞིན་དུ་ཉི་ཤུའི་མགོ་ནས་བཟུང་དགུའི་བར་དུ་བྱས་ཀྱང་འཐུས༔ ཡང་ན་བཅོ་ལྔ་ནས་ཉི་ཤུ་དགུའི་བར་དུ་བསྒྲུབ་ཀྱང་རུང་༔ ཉེར་དགུའི་ནུབ་ལ་སྦྱིན་སྲེག་གི་ཐལ་བ་ལས་མནན་ལིང་བཟོ་ཞིང་གང་རུང་གནད་དུ་སྦ༔ ས་མ་ཡ༔ ཐོག་མར་མེ་ཧོམ་བསྐྱེད་པ་ནི༔ རྃ་ཡྃ་ཁྃ་གྱིས་བསང་སྦྱངས༔ ཨོཾ་ཤུདྡྷེ་ཤུདྡྷེ་ཤྭ་དྷ་ན་ཡེ་སྭཱ་ཧཱ༔ ལན་གསུམ་གྱིས་སྦྱངས༔ དེ་ནས་སྦྱིན་སྲེག་གི་ཧོམ་ལ་དགྲ་བོ་དགུག་པ་ནི༔ ཕཊ྄་ཏྲི་ཁྃ་ནྲྀ་ཏྲི་ཛཿ ཧོཿ སྟོང་པའི་ངང་ལས་མདུན་དུ་འབྱུང་བ་ལྔ་རབ་ཏུ་འཁྲུགས་པ་ལས་འབྱུང་བའི་ཁྲོ་ཆུ་ཁོལ་མའི་ས་གཞི༔ དེའི་དབུས་སུ་གནམ་ལྕགས་ཀྱི་ཁང་སྒྲོམ་ཟླུམ་པོ༔ དེའི་ནང་དུ་རྃ་དམར་ནག་ལས་གྲུབ་པའི་གནམ་ལྕགས་ཨུར་མོ་འཁོར་ལོ་སྤུ་གྲིའི་རྩིབས་ཅན་དྲག་ཏུ་འཁོར་ཞིང་༔ དེ་ལ་རྩིབས་ལྡན་གྲངས་མེད་འཕྲོ་བས་ཧོམ་ཡངས་ཕྱི་ལ་རྡུལ་ལྟར་འཁྲིགས་ཤིང་འཁོར་བས་བྱད་མ་ལྷ་སྲུང་དང་བཅས་པ་ཕྱེ་མར་གཏུབ་པ༔ འཁོར་ལོའི་སོ་བར་དུ་དགྲ་བགེགས་ཕོ་མོ་བྱད་མ་ལྷ་སྲུང་དང་བཅས་པ་གསལ་བ༔ དེའི་ཕྱི་རོལ་དུ་རལ་གྲི་དྲག་པོ་སྐར་ལྟར་འཁྲུགས་པའི་སོ་ཐམས་ཅད་དགྲ་བགེགས་ལ་རུབ་རུབ་བྱེད་པ༔ དེའི་ཕྱི་རོལ་དུ་གནམ་ལྕགས་ཀྱི་ཁང་སྒྲོམ་གྲུ་གསུམ་པ་རྣམས་ཀྱི་ནང་གི་གཡས་སུ་དགྲ་བོ་ཕོ་རྒྱུད་གཡོན་དུ་དགྲ་བོ་མོ་རྒྱུད་མདུན་དུ་དགྲ་བོའི་རིགས་རྒྱུད་དང་བཅས་པ༔ དེའི་ཕྱི་རོལ་དུ་གནམ་ལྕགས་ཀྱི་ཁང་སྒྲོམ་ཟླ་གམ༔ དེའི་གོང་གི་ཟུར་གཡས་སུ་དགྲ་བོའི་ལྷ་སྲུང་གཡོན་དུ་དགྲ་བོའི་ཕ་ཚན་དང་བཅས་པ༔ དེའི་ཕྱི་རོལ་དུ་གནམ་ལྕགས་ཀྱི་ཁང་སྒྲོམ་གྲུ་བཞི༔ དེའི་ནང་གི་ཟུར་གཡས་གཉིས་སུ་དགྲ་བོ་ཆ་ཻམོའི་ནོར་རྫས་དང་ཕྱུགས་ཞིང་གཡོན་གཉིས་སུ་དགྲ་བོའི་བླ་རྟགས་དང་མཁར་ཁང་བཅས་གསལ་བའོ༔ དེའི་ཕྱི་རོལ་བསྐལ་པའི་དྲག་སྤྱོད་ཀྱི་མེ་རླུང་དམར་ནག་ཏུ་འཁྲུགས་པ༔ མེ་དཔུང་དེའི་དབལ་ལས་སྤྲུལ་པའི་གསོད་བྱེད་ཕོ་ཉ་དྲེགས་སྡེ་འབུམ་དང་བཅས་པ་སྐར་ལྟར་འཁྲུགས་པས་དགྲ་བོའི་བླ་འཁྱམས་འདེད་ཅིང་འགུགས་ནས་བསྟིམ་པའི་རང་བཞིན་དུ་གྱུར༔ ཅེས་འདི་ཡི་སྐབས་སུ་འགུགས་གཞུག་ལས་གཞུང་ནས་བླང་ཞིང་ཚར་གསུམ་བྱ༔ དེ་ནས་ཧོམ་གྱི་ལྷ་བསྐྱེད་པ་ནི༔ ཧོཿ མདུན་དུ་དགྲ་བགེགས་བསད་པའི་ཁང་སྒྲོམ་བསྐལ་པའི་མེ་རི་དྲག་ཏུ་འབར་བ་དེའི་སྟེང་གི་མཁའ་རུ་དྲག་པོ་ཨེའི་ཞིང་ཁམས་ཆེན་པོ་བསྐལ་པའི་ཁྱོན་དང་མཉམ་པ་འབྱུང་བ་ཚ་གྲང་འཁྲུགས་པའི་སྒྲ་འབྲུག་ལྟར་ལྡིར་ཞིང་རླུང་ནག་མུན་པའི་བུ་ཡུག་འཚུབས་པ༔ དེའི་དབུས་སུ་གནམ་ལྕགས་འཁོར་ལོའི་ལྟེ་བ་མཐུར་དུ་ཟུག་པ་ཕུར་པའི་དབལ་ལྟར་གཟེངས་ནས་བྱད་མའི་སྲོག་སྙིང་ཕྲལ་ཏེ་ཕྱེ་མར་གཏུབ་པ༔ རྩིབས་དབུས་མའི་སྟེང་དུ་ཧཱུྃ་སྨུག་ནག་ཡོངས་སུ་གྱུར་པ་ལས་དཔལ་ཆེན་ལས་སུ་ཆས་པའི་རང་བཞིན་ཏེ་ཞལ་གཅིག་ཕྱག་གཉིས་པ་གཡས་རྡོ་རྗེ་དང་གཡོན་བྷནྡྷ་བསྣམས་པ༔ དེའི་ཤར་གྱི་རྩིབས་སྟེང་དུ་ཧཱུྃ་མཐིང་ནག་ལས་ཡང་དག་དམོད་པར་ཆས་པ་གཡས་ཁ་ཊྭཱཾ་དང་གཡོན་རྒྱུ་ཞགས་བསྣམས་པ༔ ལྷོའི་རྩིབས་སྟེང་དུ་ཧཱུྃ་སེར་ནག་ལས་འཇམ་དཔལ་གཤིན་རྗེ་གཤེད་གཡས་བེ་ཅོན་དང་གཡོན་མདུང་ཐུང་འཛིན་པ༔ ནུབ་ཀྱི་རྩིབས་སྟེང་དུ་ཧཱུྃ་དམར་པོ་ལས་དབང་ཆེན་ཧྱ་གྷྲྀ་ཝ་དམོད་པར་ཆས་པ་གཡས་དབྱུག་པ་གཡོན་ལྕགས་སྒྲོག་འཛིན་པ༔ བྱང་གི་རྩིབས་སྟེང་དུ་ཧཱུྃ་མཐིང་ནག་ལས་ཕྲིན་ལས་རྡོ་རྗེ་གཞོན་ནུ་དམོད་པར་ཞུགས་པ་གཡས་རྡོ་རྗེ་དང་གཡོན་ཕུར་པ་འཛིན་པ༔ ཤར་ལྷོའི་རྩིབས་སྟེང་དུ་ཧཱུྃ་ལྗང་ནག་ལས་མ་མོ་རྦོད་གཏོང་ལས་ཆས་སུ་ཞུགས་པ་གཡས་ཁྱུང་ཁྲ་དང་གཡོན་ཞིང་དབྱུག་གྭའུ་འཛིན་པ༔ ལྷོ་ནུབ་ཀྱི་རྩིབས་སྟེང་དུ་ཧཱུྃ་དམར་ནག་ལས་དམར་ནག་མེ་ཕྲེང་དམོད་པར་ཞུགས་པ་གཡས་རལ་གྲི་དང་གཡོན་ལྕགས་སྡིག་འཛིན་པ༔ ནུབ་བྱང་གི་རྩིབས་སྟེང་དུ་ཧཱུྃ་ཁམ་ནག་ལས་འཇིག་རྟེན་དྲེགས་འདུལ་དམོད་པར་ཞུགས་པ་གཡས་སྤུ་གྲི་དང་གཡོན་ཐོད་ཁྲག་འཛིན་པ༔ བྱང་ཤར་གྱི་རྩིབས་སྟེང་དུ་ཧཱུྃ་ནག་པོ་ལས་སྟོབས་ལྡན་ཁྲོ་བོ་དམོད་པར་ཞུགས་པ་གཡས་ཕུར་པ་དང་གཡོན་མེ་ཟེར་འཛིན་པ༔ དེ་རྣམས་ཐམས་ཅད་རང་འདྲའི་ཡུམ་གྱིས་འཁྱུད་པ་གཅེར་བུ་སྟག་ལྤགས་ཀྱི་ཤམ་ཐབས་ཅན་ལས་བྱེད་རྔམ་པའི་ཚུལ་གྱིས་གསལ་བ༔ དེའི་འཁོར་དུ་སྲིད་པ་གསུམ་གྱི་དྲེགས་བྱེད་ཕོ་ཉ་རྣམས་ཀྱིས་བསྐོར་བ༔ དེ་ལྟར་གསལ་བའི་གནས་གསུམ་ལས་འོད་ཟེར་འཕྲོས་པས་བཀའ་བརྒྱད་སྤྲུལ་པའི་རང་བཞིན་དྲག་པོ་མངོན་སྤྱོད་ཀྱི་ལྷ་ཚོགས་ཐམས་ཅད་སྐད་ཅིག་གིས་སྤྱན་དྲངས་ཏེ་མདུན་བསྐྱེད་དང་དབྱེར་མེད་དུ་གྱུར༔ ཨོཾ་བཛྲ་མ་ཧཱ་ཀྲོ་ཏ་པདྨ་ཀྲོ་ཏི་ཤྭ་རཱི་བཛྲ་ཀཱི་ལི་ཀཱི་ལ་ཡ་མ་ཧཱ་ཡཀྵ་ཀཱ་ལ་རཱུ་པ་ཀརྨ་རཾ་རཾ་ཛྭ་ལ་རྃ་ཧཱུྃ་ཕཊ྄ཿ བཛྲ་ས་མཱ་ཡ་ཛ་ཛཿ ཛཿཧཱུྃ་བཾ་ཧོཿ དེ་ནས་སྤྱན་འདྲེན་པ་ནི༔ ཧཱུྃ༔ དབྱིངས་ནས་སྐུར་བཞེངས་བཀའ་བརྒྱད་བདུན་བརྒྱའི་ལྷ༔ དེང་འདིར་དགྲ་ལ་མངོན་སྤྱོད་དབབ་པའི་ཕྱིར༔ དམོད་པའི་ལས་ལ་ཆས་ཕྱིར་གཤེགས་སུ་གསོལ༔ དགྲ་བགེགས་སྲོག་ལ་དབང་ཕྱིར་གཤེགས་སུ་གསོལ༔ ཉམས་པ་རྩད་ནས་གཅོད་ཕྱིར་གཤེགས་སུ་གསོལ༔ དྲེགས་པ་གནད་ནས་བསྐུལ་ཕྱིར་གཤེགས་སུ་གསོལ༔ བྱད་མ་ཞལ་དུ་བསྟབ་ཕྱིར་གཤེགས་སུ་གསོལ༔ སྲེག་བྱེད་མེ་དཔུང་བསྐྱེད་ཕྱིར་གཤེགས་སུ་གསོལ༔ ཨོཾ་ཀརྨ་ཀྲོ་ཏ་ཧེ་ཀཱ་ལ་དུཥྚ་ཡ་བཛྲ་ས་མཱ་ཡ་ཛ་ཛཿ ཨ་ཝེ་ཤ་ཡ་ཨ་ཨཱཿ ཞེས་དབྱེར་མེད་དུ་གྱུར་པའི་ཐུགས་དམ་གྱི་རྒྱུད་བསྐུལ་བའི་ཚེ༔ མདུན་བསྐྱེད་ཀྱི་ཐུགས་ཀ་ནས་ཧཱུྃ་ལས་འོད་ཟེར་འཕྲོས་པས་དལ་གྱི་ལས་བྱེད་ཕོ་ཉ་རྣམས་ལ་ཕོག༔ ཕོ་ཉ་ཐམས་ཅད་ཤིན་ཏུ་ཁྲོས་ཏེ་སྲེག་བྱེད་མེའི་ཞགས་པ་དྲངས་ནས་ལྕགས་ཁང་གི༔ སྟེང་འོག་བར་ཁྱམས་ཁོར་ཡུག་ཐམས་ཅད་དུ་མཆེད་པས་དགྲ་བགེགས་བྱད་མ་ཆ་ཻ་དམིགས་བྱ་མ་ལུས་པ་བསྲེགས་ཤིང་གཞོམ་ནས་དམོད་ལས་ཀྱི་ལྷ་ཚོགས་རྣམས་ཀྱིས་གསོལ་བར་གྱུར༔ དེ་ནས་ཕྱོགས་བཞིར་མེ་སྦར་ཞིང་༔ ཧཱུྃ༔ དཔལ་ཆེན་ལས་ཀྱི་བཀའ་ཉན་པ༔ མི་བསྲུན་ཤན་པ་མེ་འོད་གདོང་༔ ཕྱག་ན་སྲེག་བྱེད་མེ་དཔུང་ཐོགས༔ ཧོམ་ཡངས་ཕྱོགས་བཞིར་མཆེད་པ་ལས༔ ཚྭ་ཚྭ་དྲག་པོ་སྐར་ལྟར་འཁྲུགས༔ དགྲ་བོ་བྱད་མ་ཕོ་མོའི་རིགས༔ མི་ནོར་ཡུལ་ཞིང་བཅས་པ་ལ༔ མཚོན་དང་མེ་ཡི་ཆར་པ་ཕོབ༔ བརླགས་ཤིང་གཏུབས་ཏེ་བསྲེགས་ནས་ཀྱང་༔ དཀྱིལ་འཁོར་ལྷ་ཡི་ཞལ་དུ་སྟོབ༔ ཁྲག་འཐུང་དམོད་པའི་ཞལ་དུ་སྟོབ༔ འཇམ་དཔལ་གཤིན་རྗེའི་ཞལ་དུ་སྟོབ༔ རྟ་མགྲིན་ཁྲོས་པའི་ཞལ་དུ་སྟོབ༔ ཡང་དག་གཏུམ་པོའི་ཞལ་དུ་སྟོབ༔ རྦོད་གཏོང་མ་མོའི་ཞལ་དུ་སྟོབ༔ དགྲ་འདུལ་ཕུར་པའི་ཞལ་དུ་སྟོབ༔ མདོག་དམར་དྲག་པོའི་ཞལ་དུ་སྟོབ༔ འཇིག་རྟེན་དྲེགས་པའི་ཞལ་དུ་སྟོབ༔ སྲོག་བདག་དམོད་པའི་ཞལ་དུ་སྟོབ༔ སྤྲུལ་པ་བདུན་བརྒྱའི་ཞལ་དུ་སྟོབ༔ ཤན་པ་ཉེར་ལྔའི་ཞལ་དུ་སྟོབ༔ བསྟབ་བོ་དགྲ་བོ་ཞལ་དུ་སྟོབ༔ བཞེས་ཤིག་བྱད་མ་ཞལ་དུ་བཞེས༔ དུས་ལ་བབ་པོ་ས་མ་ཡ༔ ཨོཾ་མ་ཧཱ་ཀྲོ་ཏ་ཡ་མ་རཱ་ཛ་བཛྲ་ཧྲི་ཏ་མ་ཏྲི་ཀཱ་ལ་བཛྲ་ཀཱི་ལི་ཙཎྜ་ཧ་ཏྲི་ལོ་ཀ་སརྦ་ལོ་ཀ་སརྦ་ཀརྨ་དྷུ་ཛ་ཡ་དགྲ་བོ་ཆ་ཻམོའི་མཱཾ་ས་ལ་ཁཱ་ཧི༔ རཀྟ་ལ་ཁཱ་ཧི༔ ཙིཏྟ་ལ་ཁཱ་ཧི༔ གོ་རོ་ཙ་ན་ལ་ཁཱ་ཧི༔ བ་སུ་ཏ་ལ་ཁཱ་ཧི༔ དགྲ་བོ་བྱད་མ་མི་ནོར་དང་བཅས་པ་ལ་ཁཱ་ཧི༔ ཞེས་ཕྱོགས་བཞིར་མེ་སྦར་བས་མེ་སྒྲ་རེ་རེ་ལས་སྤྲོས་པའི་མཚོན་ཆ་ཐོག་ལྟར་དུ་ཕབ་ནས་བྱད་མ་བསྒྲལ༔ མེ་དཔུང་དང་ཁྲོ་བོ་དབྱེར་མེད་དུ་གྱུར་ནས་ཞལ་དུ་བསྟབ་པར་བསམ༔ གཏོར་ཆུང་དང་རཀྟ་མཆོད༔ དེ་ནས་བསྟོད་པ་ནི༔ ཧཱུྃ༔ ཡེ་ཤེས་འཇིག་རྟེན་ལུགས་འབྱུང་ལས༔ སྤྲོས་པའི་ཁྲོ་བོ་དམོད་པའི་ལྷ༔ ལས་ཆས་དྲེགས་པ་དཔལ་དགུའི་ཚོགས༔ མངོན་སྤྱོད་རྫུ་འཕྲུལ་འགྱེད་ལ་བསྟོད༔ དེ་ནས་ལིངྒ་རེ་རེ་བཞིན་ནམ་ཕོ་ལིང་མོ་ལིང་བཞི་རེ་བསྡོམ་དུ་བཞག་ལ༔ བསྒྲལ་ལས་རྒྱས་པ་ཟུར་བཀོད་ལྟར་བྱ་ཞིང་ཕུར་པ་བཏབ་ནས་ཞལ་དུ་འབུལ་བ་ནི༔ ཧཱུྃ་ཧཱུྃ་ཧཱུྃ༔ ཡེ་ཤེས་ཁྲོ་བོ་རོལ་པའི་དུར་ཁྲོད་ནས༔ དགྲ་བགེགས་བསྒྲལ་ཕྱིར་དམོད་པར་བཞེངས་པའི་སྐུ༔ བསྟན་བཤིག་བྱད་མ་བཞེས་ཕྱིར་ལས་ལ་བསྐུལ༔ དཔལ་དགུ་བདུན་བརྒྱ་ཉེར་ལྔའི་ཞལ་ཕྱེས་ཤིག༔ འབུམ་ཕྲག་སོ་བདུན་ལྷ་ཚོགས་ཞལ་ཕྱེས་ཤིག༔ གདུག་པའི་དམ་ཉམས་དགྲ་བགེགས་ཞལ་དུ་བསྟབ༔ དགྲ་བགེགས་ཕོ་རྒྱུད་མོ་རྒྱུད་རིགས་རྒྱུད་རྣམས༔ ཁྲག་འཐུང་ཆེ་མཆོག་འབར་བའི་ཞལ་དུ་བསྟབ༔ འཇམ་དཔལ་གཤིན་རྗེ་གཤེད་པོའི་ཞལ་དུ་བསྟབ༔ རྟ་མཆོག་དབང་ཆེན་འབར་བའི་ཞལ་དུ་བསྟབ༔ ཟ་བྱེད་རྡོ་རྗེ་ནག་པོའི་ཞལ་དུ་བསྟབ༔ སྒྲོལ་བྱེད་རྦོད་གཏོང་མ་མོའི་ཞལ་དུ་བསྟབ༔ གསོད་བྱེད་བཛྲ་ཀཱི་ལའི་ཞལ་དུ་བསྟབ༔ འཇོམས་བྱེད་མདོག་དམར་ཁྲོ་བོའི་ཞལ་དུ་བསྟབ༔ མཐར་བྱེད་འཇིག་རྟེན་དྲེགས་པའི་ཞལ་དུ་བསྟབ༔ གཏོར་བྱེད་དམོད་པ་ནག་པོའི་ཞལ་དུ་བསྟབ༔ སྤྲུལ་པ༁ྀ་ལས་བྱེད་རྣམས་ཀྱི་ཞལ་དུ་བསྟབ༔ བསྒྲལ་ཞིང་བཞེས་ནས་མིང་